Document ID: 32014R0298

KOMISIJOS REGLAMENTAS (ES) Nr. 298/2014
2014 m. kovo 21 d.
kuriuo dėl magnio divandenilio difosfato, naudojamo kaip tešlos kildymo medžiaga ir rūgštingumą reguliuojanti medžiaga, iš dalies keičiamas Europos Parlamento ir Tarybos reglamento (EB) Nr. 1333/2008 II priedas ir Komisijos reglamento (ES) Nr. 231/2012 priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį, 14 straipsnį ir 30 straipsnio 5 dalį,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
kadangi:
(1)
Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
(2)
Komisijos reglamente (ES) Nr. 231/2012 (3) nustatytos maisto priedų, išvardytų Reglamento Nr. 1333/2008 II ir III prieduose, specifikacijos;
(3)
pagal Reglamento (EB) Nr. 1331/2008 3 straipsnio 1 dalyje nurodytą bendrą procedūrą Sąjungos sąrašas ir specifikacijos gali būti atnaujinti Komisijos iniciatyva arba gavus prašymą;
(4)
2011 m. balandžio 7 d. buvo pateiktas ir valstybėms narėms perduotas prašymas leisti naudoti magnio divandenilio difosfatą kaip tešlos kildymo medžiagą ir rūgštingumą reguliuojančią medžiagą tam tikrų kategorijų maisto produktuose;
(5)
fosforo rūgštį, fosfatus, di-, tri- ir polifosfatus (E 338-452) leidžiama naudoti smulkiuose konditerijos kepiniuose kaip tešlos kildymo medžiagas. Vietoj natrio aliuminio fosfato (E 541) galima naudoti difosfatus (E 450), kaip nurodyta Reglamente (ES) Nr. 231/2013, tokiu būdu perdirbtuose maisto produktuose sumažėja aliuminio kiekis. Šiuo metu nurodyti difosfatai suteikia aitroką poskonį ir dėl jų gali padidėti bendras maisto produktuose esantis natrio kiekis;
(6)
Reglamento (ES) Nr. 231/2012 priede turėtų būti pateiktos magnio divandenilio difosfato specifikacijos, nes ši medžiaga galėtų būti naudojama vietoj kitų difosfatų, kad susilpnėtų aitrokas skonis ir nepadidėtų maisto produktuose esantis natrio kiekis. Todėl turėtų būti leidžiama naudoti magnio divandenilio difosfatą šių kategorijų maisto produktuose: 6.2.1 „Miltai“ (tik miltai su kepimo milteliais), 6.5 „Lakštiniai“, 6.6 „Plakta tešla“, 7.1 „Duona ir bandelės“ ir 7.2 „Smulkūs konditerijos kepiniai“. Magnio divandenilio difosfatui turėtų būti priskirtas numeris E 450 (ix);
(7)
šių kategorijų maisto produktuose jau leidžiama naudoti panašias medžiagas, kuriose esantis magnio divandenilio difosfato, ortofosforo rūgšties mono- ir dviprotonių magnio druskų (E341i, E343ii) kiekis yra toks pat arba didesnis. Įtraukus magnio divandenilio difosfatą į Reglamento (ES) Nr. 231/2012 priedą kaip pakaitinį difosfatą ir vėliau jį pradėjus naudoti maisto produktuose, su maistu suvartojamo fosforo arba magnio kiekis nepadidės. Todėl laikoma, kad magnio divandenilio difosfato (E 450 (ix)) specifikacijų sudarymas ir specialus leidimas jį naudoti kaip tešlos kildymo medžiagą ir rūgštingumą reguliuojančią medžiagą pavojaus saugai nekelia;
(8)
pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede pateiktą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi laikoma, kad magnio divandenilio difosfato įtraukimas į Reglamento (EB) Nr. 1333/2008 priedą ir leidimas naudoti magnio divandenilio difosfatą (E 450 (ix) kaip tešlos kildymo medžiagą ir rūgštingumą reguliuojančią medžiagą pavojaus saugai nekelia, nebūtina prašyti Europos maisto saugos tarnybos nuomonės;
(9)
todėl reglamentai (EB) Nr. 1333/2008 ir (ES) Nr. 231/2012 turėtų būti atitinkamai iš dalies pakeisti;
(10)
šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 II priedas iš dalies keičiamas pagal šio reglamento I priedą.
2 straipsnis
Reglamento (ES) Nr. 231/2012 priedas iš dalies keičiamas pagal šio reglamento II priedą.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. kovo 21 d.

Labels: 3
0
1
17